《乙丑除夜寓永兴寄五二侄》
宋代·朱槔

残腊避新正，疾驰不可鞚。梅花相行色，更以风雨送。

伤哉绿林豪，支派出章贡。荐食今几年，金帛既充栋。

王旅走山泽，魄散失饥冻。空闻米粟廉，不救干戈痛。

冥冥纸钱底，千室罗盎瓮。祀先不暇尝，一夜惊入梦。

书生口击贼，自愧脱嘲弄。经营华阳马，想像丹穴凤。

融融声教中，焉得馀此众。由基执弧矢，鼷鼠何足中。

浮烟起南舍，春事行倥偬。桃寒强破蕊，鸟静独成哢。

诗情写物色，心匠与折衷。章草简阿戎，溪头试微讽。

作者简介：徽州婺源人，字逢年。朱松弟。有轶才，自负其长，不肯随俗俯仰。工诗。有《玉澜集》。